ຫວຽດນາມ ພ້ອມແລ້ວທີ່ຈະສົມທົບກັບເຊັກ ແກ້ໄຂຂໍ້ຕິດຂັດໃນການອອກວີຊາໄລຍະຍາວ
ກປ.ອອນໄລ - ທີ່ການປະຊຸມຂ່າວສາມັນຂອງກະຊວງການຕ່າງປະເທດຫວຽດນາມ ທີ່ຈັດຂຶ້ນໃນຕອນບ່າຍວັນທີ 2 ສິງຫາ, ຢູ່ຮ່າໂນ້ຍ, ກ່ຽວຂ້ອງເຖິງຄຳຖາມຂອງນັກຂ່າວກ່ຽວກັບປະຕິກິລິຍາຂອງ ຫວຽດນາມ ຕໍ່ເລື່ອງສາທາລະນະລັດເຊັກ ແຈ້ງຂ່າວຢຸດຕິບໍ່ຮັບໜັງສືເຮັດວີຊາຂອງຜູ້ອອກແຮງງານ ຫວຽດນາມ, ທ່ານນາງ ເລທິທູຮັ່ງ ໂຄສົກກະຊວງການຕ່າງປະເທດຫວຽດນາມ ຖືວ່າ, “ນີ້ແມ່ນບັນຫາທີ່ມີລັກສະນະເຕັກນິກ”.
ຕາມທ່ານນາງ ເລທິທູຮັ່ງ ແລ້ວ, ຫວຽດນາມ ແລະສາທາລະນະລັດເຊັກ ມີສາຍພົວພັນຮ່ວມມື, ພັດທະນາອັນດີງາມໃນຫຼາຍດ້ານ. “ຫວຽດນາມ ພ້ອມແລ້ວທີ່ຈະສົມທົບກັບຝ່າຍເຊັກ ແກ້ໄຂບັນດາຂໍ້ຕິດຂັດໃນການອອກວີຊາໄລຍະຍາວດ້ວຍຈຸດປະສົງອອກແຮງງານ ຫຼື ດຳເນີນທຸລະກິດຂອງຊາວຫວຽດນາມ, ຜ່ານນັ້ນສ້າງເງື່ອນໄຂຊຸກຍູ້ການຮ່ວມມືສອງຝ່າຍໃນຫຼາຍຂົງເຂດ, ເໝາະສົມກັບການພົວພັນມິດຕະພາບທີ່ເປັນມູນເຊື້ອລະຫວ່າງຫວຽດນາມ ແລະສາທາລະນະລັດເຊັກ”.
ແປໂດຍ: ເຈິ່ນຮວ່ຽນ